Jan Trøjborg (S), 2000-05-04:
Jeg har skal vi sige overordnede kommentarer
, der forhåbentlig også er en besvarelse af en række af de spørgsmål, der er stillet.
For det første spørgsmålet om definition af oprindelige folk.
Der findes ikke nogen entydig, i hvert fald ikke nogen internationalt anerkendt definition af, hvad der forstås ved begrebet oprindelige folk.
Det forhindrer os ikke i at deltage aktivt i arbejdet, som jeg redegjorde for i mit første indlæg.
Der er masser af eksempler.
Det er et omfattende arbejde, vi lægger op til, og vi siger også tak for opbakningen fra Folketinget og opfordringen til regeringen om at styrke det arbejde.
Det andet spørgsmål, som hr. Per Stig Møller var inde på,
er, at oprindelige folk ikke er noget frilandsmuseum, ikke bør være noget frilandsmuseum.
Det er ikke det, der er vores målsætning.
Vores målsætning er at skabe en mulighed for, at oprindelige folk selv kan definere deres egen udvikling, selv tage hensyn til deres egen kultur, som ofte er stedbunden.
Det er vigtigt for os at understrege, at det ikke er et forsøg på at skærme oprindelige folk af for udviklingen i et omfang, som defineres af os.
Det skal defineres af de oprindelige folk selv.
I verden af i dag er det ikke vores politik at påføre oprindelige folk.
Jeg er glad for, at fru Ellen Kristensen præciserede, at der naturligvis er helt afgørende forskel på den grønlandske situation og den situation, oprindelige folk står i så mange andre steder i verden, hvor de er alvorligt truet blandt befolkningerne, er de allerfattigste og har de dårligste vilkår, man kan forestille sig.
Det er vigtigt at støtte en situation, hvor der ikke er støtte fra andre kilder end udenlandske kilder, og her er dansk udviklingsbistand i en fremtrædende position.
Den har afgørende betydning for mulighederne for at bevare egenart og kultur for mange oprindelige folk.
Jeg er også glad for, at fru Ellen Kristensen og hr. Hans-Pavia Rosing har understreget betydningen af det arbejde, der allerede sker.
Det er ikke noget problem, at der er flere kilder.
Udviklingsmidlerne støtter også en række af projekterne, som vi var inde på før, og så er der endelig mulighederne for Øststøtte, som er specificeret i det forslag, som Folketinget står over for en vedtagelse af, og her er der nogle muligheder for at støtte ikke mindst inuitter i Rusland.
Endelig vil jeg sige tak til hr. Per Stig Møller for hans omtale af den indsats, der er gjort af danske og grønlandske embedsmænd.
Jeg vil med stor glæde bringe takken videre til Udenrigsministeriets embedsmænd og til det grønlandske hjemmestyres embedsmand for det fremragende arbejde, der er udført i forbindelse med Menneskerettighedskommissionens vedtagelse af resolution og så sige held og lykke til det arbejde, der nu skal ske i forbindelse med, at der endelig skal oprettes et permanent forum for oprindelige folk.
Vi er naturligvis meget optaget af rettighedsspørgsmål, når det gælder bioteknologiske opfindelser.
Jeg har selv haft den glædelige oplevelse i min egenskab af erhvervsminister at forhandle dette spørgsmål, så vidt angår vores EU-politik på området, og jeg kan sige, at det efter mange, lange og trange forhandlinger lykkedes at finde en fælles platform, et fælles grundlag, der definerede regeringens EU-politik.
Jeg kan sige, at det også lykkedes at få tilstrækkelige indrømmelser igennem i direktivet om bioteknologiske opfindelser til, at der var bred opbakning i Folketinget.
Jeg er ikke hundrede procent sikker på, at regeringen og de to partier vil kunne nå til enighed om implementeringen af rettighedsspørgsmålet.
Det er også meget, meget kompliceret, men jeg skal for god ordens skyld forsikre om, at jeg ikke vil blande mig i de forhandlinger, der konkret foregår om lovforslaget om bioteknologiske opfindelser.